**Με μία ακόμα χουντική μεταμεσονύχτια απόφαση καταλύονται ξανά τα ατομικά και πολιτικά δικαιώματα των πολιτών**

Υπάρχουν μια σειρά από κριτήρια που μπορούν να χρωματίσουν μια κυβερνητική απόφαση από αυταρχική έως χουντικής εμπνεύσεως: Να είναι αντιδημοκρατική στον πυρήνα της, παράλογη στην ουσία της, και Παπαδοπουλική στον τρόπο εφαρμογής της.

Το μεταμεσονύχτιο ΦΕΚ που απαγορεύει τις συναθροίσεις ανω των 3 ατόμων στη χώρα, μόνο για τη μέρα της επετείου δολοφονίας του 15χρονου Αλέξανδρου Γρηγορόπουλου από Ειδικό Φρουρό το 2008, πληροί όλες τις παραπάνω προδιαγραφές:

Είναι οριζόντια για όλη τη χώρα για ένα γεγονός που συνήθως αφορά τρία οικοδομικά τετράγωνα της πρωτεύουσας (εκτός αν η κυβέρνηση έχει λόγο να φοβάται μαζική πανελλήνια εξέγερση οπότε θα πρέπει να μας εξηγήσει γιατί). Αυστηροποιεί ένα ήδη επαρκές λοκντάουν που περιορίζει αρκούντως την ευχέρεια κίνησης των πολιτών, μόνο για μια συγκεκριμένη μέρα (τη στιγμή που δεν υπάρχει κανένα κάλεσμα για μαζική πορεία από καμμία συλλογικότητα, κάτι που μεταφράζεται στα χωροφυλακίστικα του ΦΕΚ ως «σφόδρα πιθανολογούμενη πραγματοποίηση»).

Και κυρίως, βγαίνει μέσα στα μαύρα μεσάνυχτα, για να ελαχιστοποιήσει την ορατότητά του άρα και τις πιθανότητες να τύχει εύλογης κριτικής από τη μεγαλύτερη μερίδα των πολιτών.

Ένα γνήσιο «αποφασίζομεν και διατάσσομεν», κατάμαυρο και χωροφυλακίστικο, που γίνεται διπλά ανατριχιαστικό αν στοχαστεί κανείς στην επέτειο ποιού γεγονότος ενεργοποιείται μ΄αυτό τον τρόπο.

**Δήλωση εκπροσώπου Τύπου ΜέΡΑ25 Μιχάλη Κριθαρίδη**